**Nagovor vodje sektorja za mednarodno razvojno sodelovanje in humanitarno pomoč v MZZ RS dr. Roberta Kokalja na tiskovni konferenci Slovenske karitas, Ljubljana, 2. junij 2022**

Spoštovani generalni tajnik Slovenske karitas gospod Tomažič,

spoštovani gospa Milavec in gospa Lampe,

cenjene gospe in gospodje,

dovolite, da se uvodoma zahvalim za možnost sodelovanja na današnjem dogodku. Na vojno v Ukrajini se je v Sloveniji s humanitarno pomočjo odzvala najširša skupnost s prostovoljnimi prispevki in materialno pomočjo, ki so jih in ki jih zbirajo nevladne organizacije, občine in podjetja. Priča smo izjemni solidarnosti.

Ko gre za odziv Vlade RS lahko povem, da smo od začetka vojne Ukrajini namenili 3,2 milijona EUR uradne razvojne pomoči in sicer v obliki prispevkov mednarodnim organizacijam, materialne pomoči sosednjim državam, ki se soočajo z visokim pritokom beguncev in podpore bilateralnim projektom naših nevladnih organizacij v sosednjih državah.

Na temo slednjega nas veseli, da sta oba projekta, ki jih financira Ministrstvo za zunanje zadeve in izvaja Slovenska karitas v vlogi strateškega partnerja na področju mednarodne humanitarne pomoči, učinkovita in usmerjena v naslavljanje nujnih potreb ukrajinskih beguncev na Poljskem in v Moldaviji.

Po ocenah mednarodnih organizacij bi pomoč v prihodnjih mesecih lahko potrebovalo preko 18 milijonov Ukrajincev. Za preprečitev še večje humanitarne katastrofe je Ukrajini potrebno zagotoviti nujno pomoč v zdravilih in medicinski opremi, nujna je tudi izgradnja uničene zdravstvene infrastrukture. Poseben izziv predstavlja zagotovitev pogojno funkcionalne logistike z namestitvijo pontonskih mostov in postavitvijo bivalnih enot. V Ukrajini je obtičalo več kot 20 mio ton žita, pomorske luke so pretežno uničene, posebno pereč je problem miniranja.

Prihaja čas za razmislek o rekonstrukciji Ukrajine. Ta bo možna zgolj ob sodelovanju držav članic EU, G7, G20 in mednarodnih finančnih organizacij. Verjamemo, da bo ta potekala z roko v roki z reformno agendo. Prispevek Slovenije bo v tej fazi možen na področju razminiranja, ozaveščanja o nevarnostih min in rehabilitacije.

Učinki vojne v Ukrajini so globalni. Zaradi blokade črnomorskih pristanišč so ogrožene svetovne zaloge hrane. Kot opozarja Svetovni program ZN za hrano, se pomanjkanje žit že čuti tudi širše v svetu, zlasti med najrevnejšimi. Otežena je humanitarna pomoč v hrani za druge humanitarne krize po svetu, saj več kot polovica živil, ki jih Svetovni program ZN za hrano dostavlja na kriznih območjih, izvira iz Ukrajine.

Slovenija se tako s humanitarno pomočjo pospešeno odziva tudi na druge, že dlje časa trajajoče humanitarne krize. Letos je tako prispevala za Sahel, Rog Afrike, pa tudi za ogroženo prebivalstvo v Siriji, Jemnu in v Afganistanu. Upoštevajoč trenutne globalne okoliščine si bomo še naprej prizadevali, da bi Slovenija ostala odgovorna in učinkovita donatorica humanitarne pomoči.